A Bizottság határozata

(1998. április 22.)

a 90/220/EGK tanácsi irányelvnek megfelelően a géntechnológiával módosított káposztarepce (Brassica napus L. ssp. oleifera) forgalomba hozataláról

(EGT vonatkozású szöveg)

(98/291/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó Szerződésre,

tekintettel a legutóbb a 97/35/EK bizottsági irányelvvel [1] módosított, a géntechnológiával módosított szervezeteknek a környezetbe történő szándékos kibocsátásáról szóló 1990. április 23-i 90/220/EGK tanácsi irányelvre [2] és különösen annak 13. cikkére,

mivel a 90/220/EGK irányelv 10–18. cikkei meghatározzák azt a közösségi eljárást, amely felhatalmazza a tagállamok illetékes hatóságait arra, hogy jóváhagyják a géntechnológiával módosított szervezeteket tartalmazó, vagy azokból álló termékek forgalomba hozatalát;

mivel az Egyesült Királyság illetékes hatóságaihoz egy ilyen termék forgalomba hozatalára vonatkozó bejelentést terjesztettek elő;

mivel ezt követően az Egyesült Királyság illetékes hatóságai ennek dokumentációját kedvező véleménnyel továbbították a Bizottság felé;

mivel más tagállamok illetékes hatóságai kifogásokat emeltek az említett dokumentációval szemben;

mivel ezt követően a bejelentő hivatalosan azt kérte, hogy a bejelentés hatókörét a "termék behozatala, valamint raktározása és feldolgozása előtt és közben történő kezelésére" korlátozzák;

mivel a bejelentő a későbbiekben az eredeti dokumentációban javasolt címkézést a következők szerint módosította:

- azon vállalatokat, amelyekről tudott, hogy a termékeiket a Közösségbe importálják feldolgozásra, olyan termékdokumentációval fogják ellátni, amely tájékoztatja azokat arról, hogy a bejelentésben foglalt és a Közösség területén kívül a Hoechst Schering AgrEvo GmbH által vagy annak engedélye alapján előállított termék jelen lehet ömlesztett káposztarepce szállítmányokban,

- a biztosítandó termékdokumentáció egyebek mellett információkat fog tartalmazni arról, hogy a terméket géntechnológiai módosítással állították elő, valamint a termék lehetséges felhasználására vonatkozóan is,

- a termékdokumentáció azt is jelezni fogja, hogy különleges címkézési követelmények lehetnek alkalmazhatóak a Közösségben a genetikailag módosított káposztarepcéből előállított termékek vonatkozásában;

mivel ezért a 90/220/EGK irányelv 13. cikk (3) bekezdésével összhangban a Bizottságnak döntést kell hoznia a fenti irányelv 21. cikkében meghatározott eljárás szerint;

mivel a Bizottság kikérte a 97/579/EK bizottsági határozat [3] által létrehozott érintett Tudományos Bizottságok véleményét e dokumentációról; mivel a növényügyi tudományos bizottság 1998. február 10-én nyilvánított véleményt, amely azt a következtetést vonta le, hogy nincs ok azt hinni, hogy a termék feldolgozási célú behozatala bármilyen hatást gyakorolna az emberi egészségre vagy a környezetre;

mivel a Bizottság, a 90/220/EGK irányelvre figyelemmel emelt összes kifogást, az aktában benyújtott információkat valamint a növényügyi tudományos bizottság véleményét megvizsgálva arra a következtetésre jutott, hogy nincs ok azt hinni, hogy az emberi egészségre vagy a környezetre bármilyen ártalmas hatás származik a környezetben a termék behozatala, valamint raktározása és feldolgozása előtt és közben történő kezeléséből;

mivel a 90/220/EGK irányelv 11. cikkének (6) bekezdése és 16. cikkének (1) bekezdése további biztosítékot nyújt arra az esetre, ha a termék kockázatáról új információk válnak elérhetővé;

mivel az e határozatban hozott intézkedések összhangban állnak a 90/220/EGK irányelv 21. cikke alapján létrehozott bizottság véleményével,

ELFOGADTA EZT A RENDELETET:

1. cikk

(1) Az egyéb közösségi jogszabályok, különösen az Európai Parlament és a Tanács 258/97/EK rendeletének [4] sérelme nélkül, valamint figyelemmel e cikk (2) bekezdésére az Egyesült Királyság illetékes hatóságai jóváhagyják az AgrEvo UK Crop Protection (Hiv. C/UK/95/M5/1) által bejelentett következő termék forgalomba hozatalát:

tavaszi vetésű káposztarepce-mag (Brassica napus L. ssp. oleifera), amelyet hagyományos nemesítéssel állítottak elő géntechnológiával nem módosított káposztarepce és egy olyan vonal keresztezéséből, amely a Topas 19/2 fajta transzformációjából származik, amit a pOCA/AC plazmid felhasználásával transzformáltak, és amely tartalmaz:

a) egy karfiol-mozaikvírusból származó 35S promóter és terminátor szekvenciák szabályozása alatt foszfinotricin-acetiltranszferázt kódoló szintetikus pat gént; és

b) egy nopalin-szintáz promóter és aktopin-szintáz terminátor szekvenciák szabályozása alatt álló neomycin-foszfotranszferáz II-t kódoló npt II gént.

(2) A jóváhagyás kiterjed a termék forgalomba hozatalára vagy a behozatal, valamint a raktározás és feldolgozás előtt és alatt a környezetben történő kezelésére.

2. cikk

Ennek a határozatnak a tagállamok a címzettjei.

Kelt Brüsszelben, 1988. április 22-én.

a Bizottság részéről

Ritt Bjerregaard

a Bizottság tagja

[1] HL L 169., 1997.6.27., 72. o.

[2] HL L 117., 1990.5.8., 15. o.

[3] HL L 237., 1997.8.28., 18. o.

[4] HL L 43., 1997.2.14., 1. o.

--------------------------------------------------